Úradný vestník L 264 , 02/10/2002 S. 0009 - 0012



Nariadenie Rady (ES, Euratom) č. 1748/2002 z 30. septembra 2002, ktorým sa v rámci modernizácie Európskeho parlamentu zavádzajú osobitné opatrenia na skončenie služby úradníkov Európskych spoločenstiev menovaných na stále pracovné miesto v Európskom parlamente a dočasných zamestnancov pracujúcich v politických skupinách Európskeho parlamentu RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 283, so zreteľom na návrh Komisie predložený po prijatí stanoviska Výboru pre služobný poriadok, so zreteľom na stanovisko Európskeho parlamentu [1], so zreteľom na stanovisko Súdneho dvora [2], so zreteľom na stanovisko Dvora audítorov [3], keďže: (1) Európsky parlament sa zaoberá dôkladnou reštrukturalizáciou spôsobu svojho fungovania už od roku 1997, keď úrad prijal novú personálnu politiku vytvorenú na základoch nových úloh delegovaných na Európsky parlament v zmluvách. (2) Vzhľadom na štyri roky skúseností s realizáciou tejto novej politiky a s cieľom vytvoriť dlhodobejšiu politiku náboru, ktorá spĺňa predpokladané požiadavky na osobitné požadované schopnosti, Európsky parlament ako súčasť prác na vytvorení pracovného zoznamu povinností a úloh posudzuje svoje požiadavky na ľudské zdroje na nasledujúce roky. (3) Európsky parlament podniká potrebné kroky, najmä prostredníctvom školení, aby pomohol presunutým pracovníkom prispôsobiť sa čo najuspokojujúcejším a najefektívnejším spôsobom. (4) Schopnosti časti úradníkov a dočasných zamestnancov pracujúcich v politických skupinách, ktorí dosiahli vek 55 rokov a dovŕšili najmenej 15 rokov služby, sa však považujú za príliš vzdialené od povinností, ktoré majú vykonávať. (5) Európsky parlament potrebuje nové profily schopností a prepracovať svoj plán stavu personálu, ale počet úradníkov, ktorí normálnym spôsobom odchádzajú do dôchodku, nebude dostatočný na to, aby umožnil získať v primeranom časovom období potrebné schopnosti prostredníctvom náboru nových pracovníkov a dočasných zamestnancov. (6) V dôsledku toho by sa mali prijať osobitné opatrenia, pokiaľ ide o ukončenie služby, spolu s vnútornými administratívnymi opatreniami na efektívne monitorovanie vykonávania tohto nariadenia. (7) Tieto opatrenia sa musia uplatniť v najväčšom možnom rozsahu s náležitým zohľadnením geografickej rovnováhy v súlade s ustanoveniami tohto nariadenia. (8) Tieto opatrenia musia byť rozpočtovo neutrálne. Z tohto dôvodu by mal rozpočtový orgán vytvoriť mechanizmus monitorovania, PRIJALA TOTO NARIADENIE: Článok 1 Európsky parlament je týmto splnomocnený, aby v záujme služby a kvôli zohľadneniu potreby obnovenia schopností vyplývajúcej z procesu prispôsobenia svojich zdrojov svojim činnostiam prijal do 31. decembra 2004 opatrenia v zmysle článku 47 služobného poriadku na ukončenie služby úradníkov a dočasných zamestnancov pracujúcich v politických skupinách, ktorí dosiahli vek 55 rokov a dovŕšili najmenej 15 rokov služby, s výnimkou úradníkov a dočasných zamestnancov pracujúcich v politických skupinách zaradených do tried A 1 a A 2, na základe podmienok stanovených týmto nariadením. Článok 2 Celkový počet úradníkov, na ktorých sa vzťahujú opatrenia uvedené v článku 1, je rovný 100. Celkový počet dočasných zamestnancov pracujúcich v politických skupinách, na ktorých sa vzťahujú opatrenia uvedené v článku 1, je rovný 24. Hľadisko rozpočtovej neutrality sa monitoruje v priebehu ročného rozpočtového postupu. Z tohto dôvodu služobný orgán vo vhodnom čase podá rozpočtovému orgánu správu, v ktorej potvrdí, že je splnená podmienka rozpočtovej neutrality, pričom zohľadní väzbu medzi počtom úradníkov, ktorých služba bola ukončená, a počtom prijatých úradníkov. Článok 3 V rámci horných hraníc ustanovených v článku 2 a s náležitým zohľadnením záujmov služby Európsky parlament po porade so svojím spoločným výborom vyberie spomedzi úradníkov a dočasných zamestnancov pracujúcich v politických skupinách, ktorí požiadali o ukončenie služby podľa článku 1, tých úradníkov, na ktorých chce uplatniť toto opatrenie. Európsky parlament považuje za prioritu úradníkov a dočasných zamestnancov postihnutých reorganizačnými opatreniami a opatreniami na prispôsobenie svojich zdrojov svojim činnostiam najmä presunom pracovných síl, ktorých schopnosti sa považujú za príliš vzdialené od povinností, ktoré majú vykonávať. Zohľadňuje rozsah školení potrebných na to, aby prevzali nové úlohy, ich vek, spôsobilosť, výkonnosť, správanie v službe, rodinné okolnosti a dĺžku služby. Článok 4 1. Bývalí úradníci a dočasní zamestnanci, ktorých služba bola ukončená podľa článku 1, majú nárok na mesačnú dávku stanovenú vo forme percenta z posledného základného platu poberaného podľa veku a dĺžky služby v čase odchodu, ktoré je uvedené v tabuľke v prílohe k tomuto nariadeniu. Posledný základný plat je plat za triedu a stupeň, ktorý poberá príslušný úradník alebo dočasný zamestnanec v čase odchodu, určený odkazom na tabuľku v článku 66 služobného poriadku platnú v prvý deň mesiaca, za ktorý je dávka splatná. 2. Títo bývalí úradníci a dočasní zamestnanci môžu kedykoľvek na vlastnú žiadosť dostať dôchodok za podmienok ustanovených v služobnom poriadku. Nárok na dávku potom zaniká. Tento nárok v každom prípade zanikne najneskôr v posledný deň mesiaca, v ktorom príslušný bývalý úradník alebo dočasný zamestnanec dosiahne vek 65 rokov alebo ihneď po tom, ako pred dosiahnutím tohto veku získa nárok na maximálny dôchodok vo výške 70 % (článok 77 služobného poriadku). V tomto čase bývalý úradník alebo dočasný zamestnanec automaticky dostane dôchodok s účinnosťou od prvého dňa kalendárneho mesiaca nasledujúceho po mesiaci, v ktorom bola naposledy vyplatená dávka. 3. Dávka ustanovená v odseku 1 sa upraví pomocou opravného koeficientu stanoveného v súlade s druhým pododsekom odseku 1článku 82 služobného poriadku pre krajinu nachádzajúcu sa vnútri spoločenstva, v prípade ktorej príjemca preukáže, že v nej má trvalé bydlisko. Príjemcovia každý rok poskytnú dôkaz o svojom mieste bydliska. Ak má príjemca bydlisko v krajine nachádzajúcej sa mimo spoločenstva, opravný koeficient, ktorý sa uplatní na dávku, je rovný 100. Dávka sa vyjadruje v euro. Vypláca sa v mene krajiny, v ktorej má príjemca bydlisko. Ak však podľa druhého pododseku podlieha opravnému koeficientu s hodnotou 100, vypláca sa v euro. Dávka vyplácaná v inej mene než euro sa vypočíta na základe výmenných kurzov uvedených v druhom pododseku článku 63 služobného poriadku. 4. Ak hrubý príjem, ktorý bývalý úradník alebo dočasný zamestnanec poberá v akomkoľvek novom zamestnaní, v súčte s dávkou ustanovenou v odseku 1 prevyšuje celkový hrubý plat, ktorý príslušný úradník alebo dočasný zamestnanec naposledy prijal, určený odkazom na platové stupnice platné v prvý deň mesiaca, za ktorý je splatná dávka, výška rozdielu sa odčíta od tejto dávky. Tento plat sa upraví pomocou opravného koeficientu tak, ako je ustanovené v odseku 3. Hrubý príjem a celkový naposledy prijatý hrubý plat, ktoré sú uvedené v prvom pododseku, sú sumy vyplatené po odčítaní príspevkov do sociálneho poistenia, ale pred odpočítaním dane. Bývalý úradník alebo dočasný zamestnanec prijme formálny záväzok, že poskytne akýkoľvek písomný dôkaz, ktorý môže byť potrebný, vrátane ročného výkazu príjmov vo forme platového výkazu alebo podľa potreby auditovaných účtov a prísažné alebo overené vyhlásenie, že nepoberá žiadny iný príjem zo žiadneho nového zamestnania a že tomuto orgánu oznámi každý iný faktor, ktorý môže ovplyvňovať jeho nárok na dávku, a ak to neurobí, podlieha disciplinárnemu postihu ustanovenému v článku 86 služobného poriadku. 5. Podľa ustanovení článku 67 služobného poriadku a článkov 1, 2 a 3 jeho prílohy VII sa príplatok na domácnosť, detské prídavky a príplatok na vzdelanie vyplácajú buď príjemcovi dávky ustanovenej v odseku 1, alebo osobe alebo osobám, ktorým bolo dieťa alebo deti zverené do opatery na základe zákona alebo nariadením súdu alebo príslušného administratívneho orgánu; príplatok na domácnosť sa vypočíta odkazom na dávku ustanovenú v odseku 1. 6. Za predpokladu, že príjemcovia dávky nepoberajú príjem z plateného zamestnania, majú nárok, pokiaľ ide o nich a o osoby, na ktoré sa vzťahuje ich poistenie, na dávky nemocenského poistenia, ktoré sú ustanovené v článku 72 služobného poriadku za predpokladu, že platia príslušný príspevok, a ktoré sa počítajú na základe dávky ustanovenej v odseku 1. 7. V priebehu obdobia, za ktoré majú bývalí úradníci a dočasní zamestnanci nárok na príjem dávky, ale najviac za 65 mesiacov, naďalej získavajú ďalšie práva na dôchodok založený na plate odvodenom od ich triedy a stupňa za predpokladu, že v priebehu tohto obdobia platia príspevok ustanovený v služobnom poriadku odkazom na tento plat a za predpokladu, že celkový dôchodok neprevyšuje maximálnu hodnotu stanovenú v druhom pododseku článku 77 služobného poriadku. Na účely článku 5 prílohy VIII služobného poriadku sa za toto obdobie považuje dĺžka výkonu služby. 8. Podľa článku 1 ods. 1 a článku 22 prílohy VIII k služobnému poriadku má prežívajúci manželský partner bývalého úradníka, ktorý zomrel v priebehu obdobia, v ktorom poberal dávku ustanovenú v odseku 1, za predpokladu, že manželstvo bolo uzavreté najmenej jeden rok predtým, než tento bývalý úradník alebo dočasný zamestnanec odišiel zo služby v tomto orgáne, nárok na vdovský/vdovecký dôchodok rovný 60 % dôchodku, ktorý by bol splatný bývalému úradníkovi, keby naňho v čase úmrtia získal nárok, ak sa nevykonáva žiadna zrážka podľa článku 9 prílohy VIII k služobnému poriadku. Vdovský/vdovecký dôchodok uvedený v predchádzajúcom pododseku nesmie byť nižší než sumy stanovené v druhom pododseku článku 79 služobného poriadku. V žiadnom prípade však nesmie prekročiť výšku dôchodku, na ktorý by mal bývalý úradník alebo dočasný zamestnanec nárok, keby prežil a bol by mu udelený dôchodok pri strate nároku na vyššie uvedenú dávku. Minimálna dĺžka trvania manželstva uvedeného v prvom pododseku sa nesmie brať do úvahy, ak z manželstva, ktoré uzavrel bývalý úradník alebo dočasný zamestnanec predtým, než odišiel zo služby, pochádza jedno alebo viac detí za predpokladu, že prežívajúci manželský partner sa o tieto deti stará alebo staral. Dĺžka trvania manželstva sa nesmie brať do úvahy ani v prípade, že úmrtie bývalého úradníka alebo dočasného zamestnanca bolo spôsobené jednou z okolností uvedených na konci druhého pododseku článku 17 prílohy VIII k služobnému poriadku. 9. Po smrti bývalého úradníka alebo dočasného zamestnanca, ktorý poberal dávku ustanovenú v odseku 1, majú nezaopatrené deti v zmysle článku 2 prílohy VII k služobnému poriadku nárok na sirotský dôchodok za podmienok ustanovených v prvom, druhom a treťom pododseku článku 80 služobného poriadku a v článku 21 prílohy VIII k služobnému poriadku. Článok 5 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 30. septembra 2002 Za Radu predseda P. S. Møller [1] Stanovisko poskytnuté 24. septembra 2002. [2] Stanovisko poskytnuté 15. mája 2002. [3] Ú. v. ES C 236, 1.10.2002, s. 7. -------------------------------------------------- PRÍLOHA PERCENTO DÁVKY Percento dávky uvedenej v článku 4 ods. 1 tohto nariadenia sa určí na základe veku a dĺžky služby úradníkov v čase odchodu tak, ako je stanovené v tejto tabuľke: Výška dávky v závislosti od veku a dĺžky služby VekDĺžka služby | | Od 55 do 56 rokov | Od 57 do 58 rokov | Od 59 do 60 rokov | Od 61 do 62 rokov | 63 rokov a viac | Od 15 do 19 rokov | 60,0 % | 60,0 % | 60,0 % | 62,0 % | 64,0 % | Od 20 do 24 rokov | 60,0 % | 60,0 % | 62,0 % | 64,0 % | 66,0 % | Od 25 do 29 rokov | 62,0 % | 64,0 % | 66,0 % | 68,0 % | 70,0 % | 30 rokov a viac | 64,0 % | 66,0 % | 68,0 % | 70,0 % | 70,0 % | Vek a dĺžka služby sa uvažujú vo vzťahu k skutočnému dátumu ukončenia služby príslušného úradníka alebo dočasného zamestnanca. Pri uplatnení týchto podmienok na cieľovú skupinu úradníkov na základe váženia vychádza maximálna priemerná dávka 62,5 %. --------------------------------------------------